送程給事知越州
作者：李中師
朝代：宋

paragraphs: 出藩寵進白雲司，臺札仍欣得告歸。
蘇子佩虎鈕，腰龜緺，列城旗鼓隨高牙。
蘭亭一水近館娃，乃今衣繡先過家。
秋風從此生蒹葭，舟五百里行荷花。
西陵渡口曉㟏谺，飛樓想到期及瓜。
恩先甘雨滿菑畬，訟逐筆止庭不譁。
秦山千仞高無加，晝望蓬萊挹仙霞。
鑑湖萬頃淼無涯，夜看牛斗乘星槎。
平林摘筍崖擷茶，酒胾泉美而魚嘉。
醒吟醉墨鬭天葩，此樂未可歲月賒。
玉皇赭案香飄斜，匹馬赴召且復撾。
民貧惠政空歎嗟，重見尨眉出若邪。